Iban Krenkl gibts vui Gschichtn (Krenkliadn), de woi bekanntaste is de mitn Kronprinz Ludwig. Da Krenkl hod amoi mit seina Kutschn im Englischn Goartn an Kronprinz Ludwig (späda Kini Ludwig I.) iwahoid. Des wor unta Strof vabotn, wei neamd bessare Pferdln ois de Herrscha hom deafn hod. Ois da Prinz eahm zuagruafn hod: Er weiß wohl nicht, dass das Vorfahren verboten ist! hod da Krenkl an Kronprinzn schneidig zruckgschrian: Majestät, wer ko, der ko! Des is zum gfliagltn Woat fia boarische Zivilcourage und anarchistischa Schneid worn.